《以夜宿匠舍诗示晁以道说之乃以古句为谢次韵酬之一首》
宋代·程俱

平生拙自理，不办一亩宫。聊从斲轮扁，敢慕执戟雄。

惭非五凤斲，正着双凫中。何言散骑省，难下青藜翁。

相望一牛吼，有客方固穷。床头河洛书，莹光吐长虹。

时时发佳句，执若万折东。我诗出龟赐，寒螀抱霜丛。

谁当写秋思，妙器无号钟。相从无何境，曳履哦清风。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。